SKRIFTLIG FORESPØRGSEL E-1763/99

af Michiel van Hulten (PSE) til Kommissionen

(11. oktober 1999)

Om: Det nederlandske fiskeri og de flerårige udviklingsprogrammer

1. Forskellige medlemsstater har ikke opfyldt målsætningerne i de flerårige udviklingsprogrammer (FUP). Men kun Nederlandene er blevet anklaget for ikke at have opfyldt sine forpligtelser. Kan Kommissionen oplyse, i hvilken grad medlemsstaterne ikke opfylder målsætningerne? Hvorfor er kun Nederlandene blevet anklaget for ikke at have opfyldt sine forpligtelser?

2. Målsætningen for hver enkelt medlemsstat i de flerårige udviklingsprogrammer er baseret på oplysningerne om fiskerflådens størrelse i Fællesskabets register over fiskerflåderne. Revisionsretten har gentagne gange gjort opmærksom på, at oplysningerne i dette register er ufuldstændige. Registret indeholder desuden mange forkerte oplysninger. Hvad agter Kommissionen at foretage sig på baggrund af Revisionsrettens kritik? Er Kommissionen villig til at revurdere målsætningerne på grundlag af pålideligt talmateriale?

3. Hvis lande holder sig inden for den samlede tilladte fangstmængde (Total Allowable Catch) og kvoterne, er det så rimeligt, at flåden skal undergå en meget kraftig sanering som led i strukturprogrammet (FUP) eller råder over et så ringe antal dage på søen, at kvoterne ikke kan opfiskes? Hvilke argumenter er der for at holde fast ved strukturprogrammet?

4. Hvorfor fastsættes de procentsatser, flåderne skal reduceres med som led i FUP, for fem år, mens den fangstmængde, der tildeles hvert enkelt land svinger meget stærkt fra det ene år til det andet? Er det muligt at tilpasse disse procentsatser til TAC's under programmernes løbetid?

Svar afgivet på Kommissionens vegne af Franz Fischler

(18. november 1999)

1. Udviklingen i de forskellige flådekategoriers fiskeriindsats i de enkelte medlemsstater i forhold til udgangsmålene, delmålene og de endelige mål i de flerårige udviklingsprogrammer (FUP) beskrives i en årsberetning til Rådet og Europa-Parlamentet. Den seneste beretning vedrører 1997(1), og der gøres heri bl.a. opmærksom på de forsinkelser, der kan konstateres for nogle medlemsstaters vedkommende. Kommissionen er i øjeblikket ved at udarbejde årsberetningen for 1998.

Kommissionen har indledt en overtrædelsesprocedure mod Nederlandene vedrørende medlemsstatens gennemførelse af sit FUP. Kommission undersøger i den forbindelse situationen i alle de øvrige medlemsstater, hvad angår deres respektive forpligtelser vedrørende gennemførelsen af FUP.

2. For oplysningerne i Fællesskabets fortegnelse over fiskerfartøjer gælder bestemmelserne i Kommissionens forordning (EF) nr. 2090/98 af 30. september 1998(2). Ifølge disse bestemmelser er medlemsstaterne ansvarlige for indsamlingen af oplysningerne og for en øjeblikkelig fremsendelse heraf til Kommissionen i elektronisk form. Dataene i fortegnelsen beskriver EF-flådens karakteristika pr. 1. januar 1989 og alle de siden da indtrådte ændringer.

Siden fortegnelsen oprettedes, er der opnået betydelige fremskridt, hvad angår dens pålidelighed. Medlemsstaterne har således for nylig måttet kontrollere deres nationale fortegnelser i forbindelse med gennemførelsen af FUP IV (begyndelsesdato 1. januar 1997) som følge af nye fartøjskategorier, fortegnelsen over fiskeredskaber eller indførelsen af ordninger vedrørende fiskeriindsatsen. I øjeblikket arrangeres der en række møder mellem medlemsstaterne med henblik på at forbedre dataenes kvalitet yderligere.

Med hensyn til en ændring af udgangsmålene og de endelige mål for de tidligere FUP på grundlag af nye oplysninger, er Kommissionen rede til at vurdere de enkelte tilfælde på basis af sådanne nye oplysninger og dossieret i sin helhed.

3. Kommissionen skal præcisere, at de tilladte fangster (TAC) og kvoterne fastlægger de årlige begrænsninger af fangstmængderne for fiskebestandene, medens FUP fastlægger lofter for fiskeriindsatsen. Der er tale om forskellige ordninger for forvaltning af fiskeriet, som supplerer hinanden, og disse ordningers mål skal overholdes uafhængigt af hinanden i overensstemmelse med artikel 4, 8 og 11 i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur(3).

4. De årlige begrænsninger af fangstmængderne (TAC og kvoter) er ikke uforenelige med de flerårige FUP, idet de pågældende TAC fastsættes på grundlag af de senest foreliggende videnskabelige oplysninger om bestandene, hvorimod foranstaltningerne til nedbringelse af flådekapaciteten (FUP) er strukturforanstaltninger, der indgår som et led i strategien for fiskerivirksomhederne. Kommissionen er dog i færd med at overveje en forbedring af bestemmelserne, som kunne åbne mulighed for at nærme perioderne for de to ordninger til hinanden.

Da fiskeriaktiviteterne ofte under påvirkning af indkomstmulighederne flyttes fra et fiskeri til et andet, og da mange former for erhvervsfiskeri berører flere arter, er det under de nugældende bestemmelser vanskeligt at foretage en nøjagtig tilpasning af FUP-målene til udviklingen i de enkelte fiskebestande. En sådan mulighed findes imidlertid i bestemmelserne vedrørende FUP IV, for hvilke midtvejsrevisionen snart skal foretages.

(1) KOM(1999) 175 endelig udg.

(2) EFT L 266 af 1.10.1998.

(3) EFT L 389 af 31.12.1992.